Mans ná ses ure uit stormsee gered‘n Indonesiër in ‘n vragskip het Gidion Janse van Rensburg (regs) en Piet Uys (links) se lewe gered (Foto: Verskaf) “Ons het gebid en die Here gevra as dit Sy wil is, moet hy ons red.” Piet Uys (39) en Gidion Janse van Rensburg (38) het gedink dit is die einde van hul lewenspad toe hul kajak verlede Sondag in die Persiese Golf gesink en hulle vir byna ses ure in die water gestrand was. Dit was vir hulle soos ŉ wonderwerk toe ŉ vragskip toevallig oor hul pad gekom en hulle gered het. Dié twee Suid-Afrikaners is Sondag omstreeks 07:00 uit op die see om vis te vang. Albei gee al drie jaar skool in Abu Dhabi in die Verenigde Arabiese Emirate en gaan weekliks uit op die see om vis te vang. Twee van hul ander vriende was in ŉ aparte tweemankajak saam met hulle op die see. “Die wind het omstreeks 10:00 opgetel en al hoe sterker gewaai. Dit het sterk van die land af gewaai, die deinings het groter geword en dit het begin reën. Hierdie stormweer was ŉ ongewone verskynsel omdat die water gewoonlik so plat soos ŉ dam s’n is,” vertel die twee mans aan Maroela Media. Die vriende in die ander kajak kon betyds terugdraai land toe, maar die sterk golwe het Uys en Janse van Rensburg, beide pa’s van jong kinders, se kajak dieper die see in meegesleur. Die kajak het boonop ’n lekplek gehad en water het in die vaartuig begin instroom. Die mans was sowat 3,2 km diep in die see, toe Uys vanaf sy selfoon koördinate van hul ligging vir hul vriende op land kon stuur. Die selfoon was in ŉ waterdigte sak. “Genadiglik het ek daardie oggend besluit om my selfoon saam te vat. Ek los altyd my foon by die huis wanneer ons op die see uitgaan.” Hulle vertel die kajak het al hoe meer water begin inneem en die kajak het gesink totdat slegs sy bopunt uitgesteek het. Die rowwe deinings het die kajak ŉ verdere 3,5 km die see ingetrek. Soos die kajak verder gesink het, kon Uys nie meer sy selfoon gebruik om koördinate te stuur nie. “Ons het toe besef die kans dat ons gered gaan word, is skraal.” Die mans moes aan die bopunt van die kajak probeer vasklou en water skop. Volgens hulle was die water yskoud en daar was die moontlikheid dat hulle ŉ haai kon teëkom. Hulle het ook nie reddingsbaadjies aangehad nie. “Ons het begin beelde sien. Enige voorwerp in die verte het soos ŉ boot begin lyk, maar dit was gewoonlik net ŉ deining. Ons het aan elke greintjie hoop probeer vashou.” Die mans het ná ses ure van water trap hul opsies begin oorweeg. Hulle het ooreengekom dat hulle om 15:00 ŉ finale besluit sal maak. “Ons het die opsie gehad om by die kajak te bly en te hoop dat iemand ons sou help, of om die kajak te verlaat en te swem totdat ons land kry. Ons het ook besef die kajak gaan moontlik binne ŉ halfuur heeltemal onder die water wees.” Volgens die mans het hulle hulself begin gereedmaak om die hiernamaals te betree. “Ons het vir mekaar gevra of ons saak met die Here reg is. Ons was bang, maar het gebid en gepleit dat die Here ons moet help. Ons het mekaar positief probeer hou, maar ook vrede gemaak met ons lot. “Dit het gevoel soos ŉ nagmerrie waaruit ons enige oomblik gaan wakkerskrik.” Toe gebeur ŉ wonderwerk … ŉ Vragskip het ná 15:00 op die horison verskyn en tot die mans se redding gekom. Die vragskip – met ŉ Indonesiër aan die stuur – het in die omgewing patrolleer. Hy het ŉ noodoproep vanaf die land gekry oor Uys en Janse van Rensburg se verdwyning. “Hy het die eerste koördinate wat ons gestuur het, gevolg, maar ons toe nie gekry nie omdat die see ons toe reeds kilometers verder ingetrek het. Die feit dat hy ons wel opgespoor het, tussen die gure wind en weer, is ŉ wonderwerk.” Die mans sê hulle het verbete baklei om te lewe omdat hul gesinne op hulle staatmaak. Janse van Rensburg het ŉ 16 maande oue baba en sy vrou is nou swanger met die gesin se tweede kind. Uys het ŉ vrou en twee seuns, onderskeidelik drie en agt jaar oud. “Die Here se hand het ons gered. Ons is dankbaar en kyk nou beslis met nuwe oë na die alledaagse probleme.” Volgens die mans sal hulle weer die see trotseer om vis te vang, maar dan seker maak hulle is meer gereed vir enige uitdaging wat oor hul pad kan kom.